钦定古今图书集成/明伦汇编/官常典/第784卷 > 宋珰
## 钦定古今图书集成/明伦汇编/官常典/第784卷 > 宋珰

按《宋史》本传：“珰字宝臣，华州渭南人。父鸾，监察御史。
珰，乾德中进士及第，拔萃登科，解褐青城主簿。好写
书，秩满，载数千卷以归。吴廷祚镇永兴，辟掌书奏。廷
祚卒，复调下邽主簿，擢著作佐郎，知绵州。太宗即位，
改右赞善大夫，为峡路转运副使。代还，召对，赐绯鱼。
复出知秦州，有善政。就拜监察御史，充陕西转运使”，
以韦亶代知秦州。珰去州未百日，亶坐事系狱。上以
珰前有治绩，赐钱五十万。再命知秦州，安集诸戎，部
内清肃。雍熙初，转比部员外郎，在任凡六年，召归，面
赐金紫，授度支判官。俄迁屯田郎中、知益州。属岁饥
多盗，珰始至，以方略擒捕招辑，盗皆首伏屏息，下诏
嘉奖。端拱初，就拜右谏议大夫。时两川转运使、副皆
坐事免，以珰为西川转运使，加左谏议大夫，改知陕
州。淳化中，三吴岁饥疾病，民多死，择长吏养治之，命
珰知苏州。珰体丰硕，素病足，至州，地卑湿，疾益甚。人
或劝其谢疾北归，珰曰：“天子以民病，俾我绥抚，我以
身病而辞焉，非臣子之义也。”既而太白犯南斗，曰：“斗
为吴分，民方饥，天象如此，长吏得无咎乎？”四年卒，年
六十一。上闻之嗟悼，录其子明远为蒲城主簿，俾护
其丧归葬焉。珰性清简，历官三十年，未尝问家事，唯
聚书以贻子孙，且曰：“使不忘本也。”明远，淳化三年进
士，后为都官员外郎。次子柔远，亦举进士及第。垂远，
阁门祇侯。